Aruba Ports Authority

Aruba Ports Authority (APA) ta un compania nacional di Aruba cu ta responsabel pa maneha e hafnan di Oranjestad y Barcadera. E hafnan aki ta wordo uza pa propositonan comercial, industrial y recreativo. Den e area di e hafnan e ta maneha facilidadnan, infrastructura y rutanan di trafico. Tambe e ta responsabel pa asuntonan di seguridad relaciona cu carga, barco y personal.

E compania cu personalidad legal (NV) a wordo funda na aña 1981 y ta 100% propiedad di Gobierno di Aruba. E tin 90 empleado.About, arubaports.com Na 2024, APA a muda su sede pa e ex-edificio di DOW, un edificio historico construi na 1947 cerca di e terminal di crucero di haf di Oranjestad y cual ta aloha tambe un centro informativo pa turista.

 Hafnan 
 Barcadera 
E haf di Barcadera tin un largura di masomenos 1.200 meter y ta sirbi como haf di carga principal di e isla, tanto pa container, carga general, y otro tipo di carga. E ta situa masomenos cinco kilometer zuidoost di e haf di Oranjestad. 

Na 1999 y 2000, APA a cuminsa cu e renobacion di Barcadera. A actualisa e haf cu facilidadnan pa maneha carga di container, despues di cual e trafico di carga riba lama a muda pa gran parti di haf di Oranjestad pa haf di Barcadera. Oranjestad awor principalmente ta maneha barconan crucero. Tankeronan di gas y gasolin, como tambe e mayoria di barconan RoRo y carga general tambe ta wordo carga y descarga na Barcadera. Seguidamente a converti e haf di Barcadera den un haf di container cu un zona liber, mudando e zona liber for di Oranjestad. Pa yuda alivia e trafico den haf di Oranjestad a cuminsa construi un terminal multicarga na principio di 2014. Na april di 2016 e terminal a habri oficialmente. 

Fin di 2023 APA a lansa 'Barcadera Business Park', un plan pa desaroya un zona industrial y logistico moderno cu e meta pa diversifica economia di Aruba door di atrae negoshinan logistico, di deposito, y industrial. Aruba Ports Authority Unveils Ambitious Barcadera Business Park Project Set to Kick Off in 2024, investinaruba.com (22 di november 2023) 

 Oranjestad 
E haf di Oranjestad, antes haf di carga, awendia ta destina principalmente pa barconan di crucero y ta dispone di un terminal moderno pa crucero. E haf ta situa directamente na e ciudad Oranjestad, capital di Aruba, mientras e bahia di Paardenbaai ta forma parti di e compleho di haf.

Den e proyecto bou di e nomber 'Port City Oranjestad' APA ta encarga cu e desaroyo di ex-area di haf na Oranjestad incluso e zona liber, cual plan maestro a wordo aproba door di gobierno di Aruba na 2019. E proyecto ta encera transformacion y revitalisacion di e area entre e terminal crucero y Bushiri Beach den un zona recreativo, residencial y comercial.

 Stiwamento 
E operacionnan di stiwamento tanto na haf di crucero como na haf di carga ta wordo ehecuta door di un contratista priva cu un lease di termino largo riba e tereno di haf bou di un concesion cu Gobierno di Aruba. E actual operador di stiwamento ta Aruba Stevedoring Company N.V. (ASTEC), cu ta encarga cu henter e maneho di carga, es decir e carga y descarga di barconan. E facilidadnan di carga ta propiedad di ASTEC. Como concesionario ASTEC tabata responsabel pa e inversionnan den e infrastructura di e terminal multicarga na haf di Barcadera.

Kategoria:Kompania di gobièrnu
Kategoria:Aruba